*VEGA præsenterer:* **Ash omfavner igen den lunefulde indierock og udpensler hjertesorgen i Lille VEGA**

*Det nordirske indie-rockband Ash har været en af frontløberne i genren gennem mange år. Deres nye album, Islands, er netop udkommet, og de giver prøver på det nye materiale i Lille VEGA mandag den 10. december.*

De stilsikre indie-rockere i Ash har udgivet knivskarpe plader i 25 år, og de lader ikke til at være færdige lige foreløbig. Den nordirske trio har i maj udsendt albummet *Islands*, som emmer af fængende raseri og et knust hjerte.

*Islands* er det ottende album fra de garvede indie-kompagnoner. Udgivelsen er tungsindig og atmosfærisk, stærkt mærket af forsanger Tim Wheelers nylige brud med sin bedre halvdel. Dog er der stadig plads til de hurtige punkbaskere, og det er en moden kombination, der klæder bandet.

Deres upolerede rock tog kegler i 90’ernes Storbritannien, da Ash sendte deres debut fuldlængdealbum *1977* på gaden i 1996. De tre medlemmer, Tim Wheeler, Mark Hamilton og Rick McMurray, var endnu ikke blevet færdige med skolen, da tre af bandets singler endte i top fem på de britiske indie-hitlister.   
  
Slut-90’erne var præget af rockstjerneenergi og udsolgte shows for de unge irere i Ash. Deres første optræden på Reading Festival var så vild, at sikkerhedsvagterne var nødt til at stoppe showet hele to gange!

Gennem karrieren har gruppen været ude for lidt af hvert. Albummet *Nu-Clear Sounds* fra 1998 var ved at blive det sidste for Ash, da de stod overfor at gå konkurs. Heldigvis blev de reddet af deres fjerde album, *Free All Angels*, som gik platin og reddede fremtiden for bandet. I ti år havde de guitaristen Charlotte Hatherley med som fjerdemand, men var tilbage til det originale trio-setup i 2006.

**Fakta om koncerten:**  
Ash (UK)  
Mandag den 10. december kl. 20.00

Lille VEGA, Enghavevej 40, 1674 København V  
Billetpris: 190 kr. + gebyr  
Billetsalget starter i dag via vega.dk og Ticketmaster